ET Euroopa Liidu Teataja C 50/1

KOMISJONI ARVAMUS,

21. veebruar 2008,

vastavalt Euroopa Parlamendi ja nõukogu direktiivi 94/9/EÜ artiklile 7 seoses keeluga, mille Rootsi ametiasutused on kehtestanud barjäärtihendi „MCT Brattberg — RGSFB” suhtes

ATEX SE-01-07

(EMPs kohaldatav tekst)

(2008/C 50/01)

1. ROOTSI KUNINGRIIGI AMETIASUTUSTE TEADE

Direktiivi 94/9/EÜ (plahvatusohtlikus keskkonnas kasutatavaid seadmeid ja kaitsesüsteeme käsitlevate liikmesriikide õigusaktide ühtlustamise kohta) artikli 2 lõikes 1 on sätestatud, et liikmesriigid võtavad kõik vajalikud meetmed tagamaks, et direktiivi rakendusalasse kuuluvaid seadmeid, kaitsesüsteeme ja seadised võib turule viia ja kasutusele võtta ainult siis, kui need nõuetekohase paigaldamise ja hooldamise ning ettenähtud otstarbel kasutamise korral ei ohusta inimeste ja teatud juhtudel koduloomade tervist ja ohutust ega vara ohutust.

Direktiivi artikli 7 lõikes 1 on sätestatud, et kui liikmesriik teeb kindlaks, et CE-vastavusmärki kandvad seadmed, kaitsesüsteemid või seadised, mida kasutatakse ettenähtud otstarbel, kalduvad ohustama inimesi ja teatud juhtudel koduloomi või vara, võtab ta kõik vajalikud meetmed, et sellised seadmed või kaitsesüsteemid turult kõrvaldada, nende turuleviimist, kasutuselevõtmist või kasutamist keelata või nende vaba liikumist piirata. Liikmesriik teatab komisjonile viivitamata kõikidest sellistest meetmetest ning põhjendab oma otsust.

26. märtsil 2007 teatasid Rootsi ametiasutused Euroopa Komisjonile keelust, mis on seotud MCT Brattberg AB, S-371 92 Karlskrona, toodetud BMCT Brattberg kaubamärki kandva barjäärtihendi, mudel RGSFB, turuleviimise ja turult kõrvaldamisega.

Vastavalt kõnealuse direktiivi artikli 7 lõikele 2 peab komisjon pärast asjaomaste pooltega konsulteerimist teatama, kas tema arvates on selline meede põhjendatud või mitte. Kui meede leitakse olevat põhjendatud, teatab komisjon sellest liikmesriikidele, et need saaksid vastavalt artikli 2 lõikes 1 sätestatud kohustustele võtta asjakohaste vahendite või kaitsesüsteemide suhtes kõik asjakohased meetmed.

2. ROOTSI AMETIASUTUSTE ESITATUD PÕHJENDUSED

Rootsi ametiasutuste võetud meetmed põhinesid toote mittevastavusel ATEX direktiivi 94/9/EÜ II lisas esitatud olulistele tervisekaitse- ja ohutusnõuetele seoses järgmiste EÜ tüübihindamistõendis viidatud harmoneeritud Euroopa standardite spetsifikatsioonide vale kasutamisega:

— EN 50018:2000 + A1:2002 Elektriline seade plahvatusohtlikele keskkondadele — plahvatusrõhukindel ehitus „d”: Tehnilised puudujäägid: tihendikatse nõuete täitmata jätmine (kõnesoleva standardi alapunkt C.3.1.1, direktiivi II lisa oluliste tervisekaitse- ja ohutusnõuete punkt 1.2.9). Tihend ei läbinud tihendikatset, mida kavatseti uuritaval proovil läbi viia kahe minuti jooksul rõhu all 30 baari: — rõhu all vähem kui 0,5 baari tekkisid mõned lekked — rõhu all 1 baar tekkis lekkeid mitmest kohast ja rõhu all 2 baari paljudest kohtadest — rõhu all 3 baari hakkasid moodulid, mis tihendavad kaabli sisenemiskohta, raamist välja suruma ja paiskusid lõpuks välja viie sekundi jooksul. Haldusalased puudujäägid: sertifikaat (standardi alapunkt 13.1). Puuduvad barjäärtihendi tüüpide ja mudelite spetsifikatsioonid; tihend on sertifitseeritud kui „seade” mitte aga Ex-komponent.

— EN 50014:1997 + A1:1999 Elektriseade plahvatusohtlikele keskkondadele — üldnõuded: Haldusalased puudujäägid: kasutusjuhend (standardi punkt 27, direktiivi II lisa oluliste tervisekaitse- ja ohutusnõuete punkt 1.0.6). Puudub kokkuvõte märgistusest; arusaamatusi esineb seoses sertifitseeritud tüüpeksemplaride ja mudelitega (millised tihenditest on sertifitseeritud), kinnitumise ajaga (kui pikk aeg kehtib sertifitseeritud tihendite kohta) ja torude jaoks mõeldud sertifitseeritud tihenditega (kas sertifitseeritud tihendeid on lubatud kasutada torude jaoks); sertifikaadis viidatud dokumenti („Puuritud moodulite nomenklatuur”) ei olnud kasutusjuhendist võimalik leida.

3. KOMISJONI ARVAMUS

27. märtsil 2007 saatis komisjon kirja tootjale, MCT Brattberg AB, ja teavitatud asutusele, LCIE Fontenay-aux-Roses, kes oli EÜ tüübihindamistõendi välja andnud, ning palus neil esitada oma märkused seoses Rootsi ametiasutuste võetud meetmetega.

14. mail 2007 vastas LCIE Fontenay-aux-Roses kirjaga, milles vaidlustas haldusalased puudujäägid, mille Rootsi ametiasutused olid avastanud ja andis teada, et need „ei ole olulised”. Lisatud oli ka tootja, MCT Brattbergi kiri milles tühistatakse leping LCIE-ga ja palutakse neil sertifikaat tagasi võtta.

31. augustil 2007 edastasid Rootsi ametiasutused komisjonile kirja, mille tootja, MCT Brattberg, saatis neile 8. veebruaril 2007, mille sisu on järgmine: „Oleme tühistanud kõikide tütarettevõtjate ja edasimüüjate LCIE sertifikaadi ja ei müü praegu ATEX akrediteeringuga seadmeid. Kõik seadmed, millel on ATEX märgistus, on praeguseks kõrvaldatud ja pandud meie kvaliteedi tagamise süsteemis karantiini”.

Tuginedes olemasolevatele dokumentidele, huvitatud poolte märkustele ja tootja võetud meetmetele, on komisjon arvamusel, et piiravate meetmetega hõlmatud toode ei vasta eespool osutatud olulistele tervisekaitse- ja ohutusnõuetele. Loetletud mittevastavused, eriti aga tehnilised puudujäägid, võivad tõsiselt ohustada kõnealust toodet kasutavaid inimesi.

Seetõttu on komisjon pärast nõutava menetluse järgimist arvamusel, et Rootsi ametiasutuste võetud meetmed on põhjendatud.